પ્રસિધ્ધ લેખિકા કુંદનિકા કાપડિયાની વિદાય : સાહિત્ય જગતને મોટી ખોટ – Khabar Gujarat
પ્રસિધ્ધ લેખિકા કુંદનિકા કાપડિયાની વિદાય : સાહિત્ય જગતને મોટી ખોટ
સાત પગલાં આકાશમાં અને પરમ સમીપે જેવી હ્રદયસ્થ અને પ્રસિદ્ધ કૃતિઓ આપનાર નંદીગ્રામ સ્થિત લેખિકા કુન્દનિકાબેન કાપડીયાનું દુઃખદ અવસાન થયેલ છે, કુન્દનિકા કાપડિયાએ નંદીગ્રામ ખાતે રાત્રે ૨.૦૫ મિનિટે છેલ્લા શ્વાસ લીધા હતા.
એમની પ્રથમ રચના 'પ્રેમનાં આંસુ' વાર્તા છે. ધૂમકેતુ, શરદબાબુ, ટાગોર, શેક્સપિયર અને ઈબ્સનમાંથી પોતાને સર્જનકાર્યની પ્રેરણા મળી હોવાનું એ જણાવે છે. એમના વાર્તાસંગ્રહોમાં 'પ્રેમનાં આંસુ' (૧૯૫૪) તથા 'વધુ ને વધુ સુંદર' (૧૯૬૮), 'કાગળની હોડી' (૧૯૭૮) અને 'જવા દઈશું તમને' (૧૯૮૩) મુખ્ય છે. ફિલસૂફી, સંગીત ને પ્રકૃતિ જેવા વિષયોને વિશેષ રીતે પ્રયોજતી એમની વાર્તાઓમાં રહસ્યમયતા કોઈ ને કોઈ રીતે આલેખાયેલી હોય છે.
એમણે લખેલી ત્રણ નવલકથાઓ પૈકી પહેલી 'પરોઢ થતાં પહેલાં' (૧૯૬૮) જીવનમાં પડેલા દુઃખના તત્ત્વને અતિક્રમીને મનુષ્ય પોતાના આનંદરુપ સાથે શી રીતે અનુસંધિત થઈ શકે એ મૂળભૂત પ્રશ્ન છેડીને કલાત્મક ધ્વનિમયતાથી પરોઢનાં આશાકિરણની ઝાંખી કરાવતી કથા છે. 'અગનપિપાસા' (૧૯૭૨) બુદ્ધિ કરતાં હૃદય પરની આસ્થા પ્રગટ કરીને નવો દ્રષ્ટિકોણ પ્રગટ કરતી કથા છે. 'સાત પગલાં આકાશમાં' (૧૯૮૪) નામની એમની બહુચર્ચિત દીર્ધનવલ આધુનિક નારીના વિદ્રોહની કંઈક અંશે દસ્તાવેજી કથા છે.
એમણે ત્રણેક અનુવાદો આપ્યા છેઃ શ્રીમતી લોરા ઈંગ્લસ વાઈલ્ડર નામની લેખિકાની નવલકથાનો અનુવાદ 'વસંત આવશે' (૧૯૬૨) મેરી એલન ચેઝના જીવનના-ખાસ કરી બાળપણના અનુભવોનો સાહિત્યિક સુષમાવાળો અનુવાદ 'દિલભર મૈત્રી' (૧૯૬૩) અને બંગાળી લેખિકા રાણી ચંદના- પ્રવાસવર્ણનનો અનુવાદ 'પૂર્ણકુંભ' (૧૯૭૭), ઉપરાંત એમના પ્રકીર્ણ લેખોનો સંગ્રહ 'દ્વાર અને દીવાલ' (૧૯૫૫), પ્રાર્થનાસંકલન 'પરમસમીપે' (૧૯૮૨) પણ નોંધપાત્ર છે.